b'\n_START_ARTICLE_\nKoulukadun kentt\xc3\xa4\n_START_PARAGRAPH_\nKoulukadun kentt\xc3\xa4 on tekoj\xc3\xa4\xc3\xa4rata Tampereen keskustassa, Kaakinmaan kaupunginosassa sijaitsevan Koulukadun varrella._NEWLINE_Alun perin paikalla oli kolme Tampereen Tennisseuran tenniskentt\xc3\xa4\xc3\xa4. Ilves sai Tennisseuralta luvan j\xc3\xa4\xc3\xa4dytt\xc3\xa4\xc3\xa4 kent\xc3\xa4t talvisaikaan ja rakensi paikalle j\xc3\xa4\xc3\xa4kiekkokent\xc3\xa4n harjoituksiaan ja otteluitaan varten loppuvuodesta 1934. Tuolloin kentt\xc3\xa4\xc3\xa4 ymp\xc3\xa4r\xc3\xb6i vain j\xc3\xa4\xc3\xa4pallokent\xc3\xa4n kaltainen matala reunus, eik\xc3\xa4 katsomorakennelmiakaan ollut. Ilves yll\xc3\xa4piti kentt\xc3\xa4\xc3\xa4 ja myi j\xc3\xa4\xc3\xa4aikaa my\xc3\xb6s muille seuroille. Kentt\xc3\xa4\xc3\xa4 kutsuttiin l\xc3\xa4heisen oppilaitoksen mukaan Talouskoulun tai kansanomaisemmin Soppakoulun kent\xc3\xa4ksi._NEWLINE_Varsinainen korkealaitainen kiekkokaukalo sek\xc3\xa4 katsomo rakennettiin Koulukadulle syksyll\xc3\xa4 1945. Uusitun kent\xc3\xa4n avausottelu pelattiin 14. joulukuuta. Kent\xc3\xa4n \xc3\xa4\xc3\xa4relle mahtui aluksi 4 500 katsojaa. Koulukadun SM-sarjan-yleis\xc3\xb6enn\xc3\xa4tys on vuodelta 1964 ottelusta Tappara\xe2\x80\x93Lukko, 10\xc2\xa0655 katsojaa._NEWLINE_Vuonna 1956 Koulukadulle rakennettiin Suomen ensimm\xc3\xa4inen tekoj\xc3\xa4\xc3\xa4rata. Sit\xc3\xa4 olivat rakentamassa Tampereen kaupunki, paikallisten j\xc3\xa4\xc3\xa4kiekkoseurojen pelaajat ja naapurissa sijainnut virvoitusjuomatehdas Pyynikki Oy, jonka kylm\xc3\xa4laitteet huolehtivat kent\xc3\xa4n j\xc3\xa4\xc3\xa4dytyksest\xc3\xa4. Tekoj\xc3\xa4\xc3\xa4ll\xc3\xa4 on sanottu olleen ratkaiseva merkitys koko Suomen j\xc3\xa4\xc3\xa4kiekkoilun ammattilaistumiselle, kun peli- ja harjoittelumahdollisuudet lis\xc3\xa4\xc3\xa4ntyiv\xc3\xa4t kauden pidetess\xc3\xa4 ja j\xc3\xa4\xc3\xa4varmuuden parantuessa._NEWLINE_Vuosien varrella kent\xc3\xa4ll\xc3\xa4 vieraili useita ulkomaalaisia joukkueita. Kanadan ja Neuvostoliiton maajoukkueiden vierailut ker\xc3\xa4siv\xc3\xa4t katsomoihin jopa yli 10\xc2\xa0000 katsojaa._NEWLINE_Kun vahvat tamperelaisjoukkueet Ilves, KOOVEE ja Tappara siirtyiv\xc3\xa4t vuonna 1965 valmistuneeseen Hakamets\xc3\xa4n j\xc3\xa4\xc3\xa4halliin, Koulukadulle j\xc3\xa4iv\xc3\xa4t pelaamaan alemmilla sarjatasoilla pelaavat joukkueet. Nyky\xc3\xa4\xc3\xa4n, kun Tampereelle on rakennettu useita j\xc3\xa4\xc3\xa4halleja, Koulukadun kentt\xc3\xa4 on etup\xc3\xa4\xc3\xa4ss\xc3\xa4 yleis\xc3\xb6luisteluk\xc3\xa4yt\xc3\xb6ss\xc3\xa4 ja l\xc3\xa4heisten koulujen liikuntatuntien pitopaikkana._NEWLINE_Kent\xc3\xa4n viereisess\xc3\xa4 talossa toimi aikoinaan De Gamlas Hem -vanhainkoti, josta syntyiv\xc3\xa4t termit "mummokori" ja "yl\xc3\xa4mummo", joka tarkoitti Pyh\xc3\xa4j\xc3\xa4rven puoleisen maalin vasenta yl\xc3\xa4nurkkaa._NEWLINE_Tuoreita tapahtumia_NEWLINE_KOOVEE j\xc3\xa4rjesti Koulukadun kent\xc3\xa4ll\xc3\xa4 29. marraskuuta 2009 seuran 80-vuotisjuhlan, jonka ohjelmaan kuului mm. tamperelaisten j\xc3\xa4\xc3\xa4kiekkolegendojen n\xc3\xa4yt\xc3\xb6sottelu ja Suomi-sarjan ottelu KOOVEE\xe2\x80\x93Nokian Pyry. Tapahtumaa seurasi 1\xc2\xa0414 katsojaa.'